
 1. Conflictul din Cecenia 

Autorităţile ruse au închis, săptămâna trecută, pentru două zile punctul de frontieră dintre Cecenia şi Inguşetia. Forţele ruse de la frontiera dintre cele două republici au adăugat că, în cursul următoarelor două zile, punctul de frontieră - folosit până în prezent de refugiaţii ceceni - va putea fi utilizat numai de vehicule militare. 

Militarii ruşi au precizat că această măsură a fost luată pentru a preveni eventualele atentate organizate pentru a comemora deportarea de către Stalin a cecenilor, la 23 februarie 1944. Postul de frontieră de la Sleptovsk, între Cecenia şi Inguşetia a mai fost închis, la 12-13 ianuarie, pentru populaţia cecenă de sex masculin cu vârste cuprinse între 10-60 de ani. De la începutul campaniei forţelor ruse în Cecenia, la 1 septembrie 1999, cel puţin 300.000 de ceceni s-au refugiat în Inguşetia.

*

Forţele federale ruse au împiedicat aproape orice deplasare pe teritoriul Ceceniei, de teama unor atentate comise cu ocazia comemorării deportării cecenilor de către Stalin. Toate localităţile situate la poalele munţilor din sudul republicii separatiste sunt izolate, la fel şi câteva oraşe şi localităţi de câmpie, inclusiv capitala Groznîi. 

În aceste zile, până şi convoaiele cu ajutoare umanitare ale Ministerului rus pentru Situaţii de Urgenţă erau, de asemenea, blocate, declara un reprezentant al ministerului, explicând acest fapt în contextul evenimentelor din 23 februarie. 

Moscova se teme că rebelii vor lansa un val de atentate. Ministrul rus de Interne, Vladimir Ruşailo, a ordonat întărirea măsurilor de securitate la Moscova, începând de luni şi până la data de 30 martie a.c., după primul tur al alegerilor prezidenţiale din 26 martie. Poliţiştii din capitală vor lucra 12 ore pe zi şi nu vor avea concedii sau zile libere în week-end. Ei vor trebui să patruleze prin imobile, aeroporturi, gări, şcoli şi spitale. 

Pe de altă parte, forţele federale ruse au continuat să avanseze în munţii din sudul Ceceniei, în special în direcţia Şatoi, a declarat Statul Major rus. Forţele federale au lansat, de altfel un asalt asupra satului Şatoi, situat în defileul Argun, principala bază a combatanţilor ceceni refugiaţi în munţii din sudul Ceceniei. Între 3.000 şi 5.000 de rebeli, după diverse surse, s-ar fi retras în acest sat şi lupte violente au avut loc, întreaga săptămână, între separatişti şi soldaţii ruşi. 

Un elicopter rus MI-8 a fost atins de tirurile cecene după ce a transporat trupe în apropiere de Şatoi. Aparatul s-a putut întoarce, însă, la baza de la Hankala, aeroportul militar situat la est de Groznîi. Potrivit agenţiei ruse specializate în informaţii militare AVN, Statul Major a pierdut contactul cu elicopterul MI-24 care asigura sprijinul aerian al aparatului MI-8 care a fost avariat. 

Pe de altă parte, ministrul rus de Interne, Vladimir Ruşailoi a declarat că Ministerului de Interne i-ar putea fi transferat de la Ministerul Apărării comandamentul operaţiunilor forţelor ruse din Cecenia. Ruşailo a sosit, marţi, la Mozdok, în Osetia de Nord, urmând să survoleze Cecenia cu elicopterul. 

Pe de altă parte, preşedintele interimar al Rusiei, Vladimir Putin, a promis că va rezolva problemele sociale ale militarilor care participă la operaţiunile din Cecenia. El a făcut această declaraţie cu ocazia unei vizite la Volvograd, unde a participat la ceremoniile legate de sărbătorirea “Zilei apărătorilor patriei”. Preşedintele interimar a declarat că aproape 15.000 de militari din Caucazul de Nord nu au locuinţe, iar soluţionarea acestei probleme costă 75 de milioane de dolari, bani care vor proveni, în parte, de la “liderii regionali şi 

întreprinzători”. În total, armata rusă are nevoie de 6,5 miliarde de ruble pentru a-şi acoperi nevoile sociale. 

La rândul său, preşedintele Dumei de Stat a Rusiei, Ghennadi Selezniov, a anunţat, marţi, că un program de ajutor pentru “victimele terorismului” din Rusia va fi finanţat în proporţie de două treimi de Fundaţia Soros, iar restul banilor vor proveni de la Guvernul rus. “Peste 100.000 de persoane pot fi considerare drept victime ale terorismului în Rusia”, a afirmat Selezniov, precizând că este vorba despre “militarii răniţi în timpul operaţiunii antiteroriste din Cecenia şi de civilii care şi-au pierdut locuinţele ca urmare a atentatelor din regiunea Rostov şi de la Moscova”. Selezniov a adăugat că programul va fi destinat şi refugiaţilor ceceni. 

*

Preşedintele interimar rus, Vladimir Putin, a propus Dumei de Stat a Rusiei să prelungească pînă la 1 aprilie 2000 amnistia propusă luptătorilor ceceni care se predau. 

Vladimir Putin a explicat, într-un mesaj adresat deputaţilor, că este necesară prelungirea amnistiei, “pentru a pune capăt rezistenţei bandelor armate din Cecenia, cât mai curând posibil, şi pentru a ajunge la pacea civilă şi concordie”. 

O lege votată de Dumă la începutul lunii decembrie prevede încetarea oricărei urmăriri judiciare a combatanţilor care depun armele şi care nu au comis crime deosebit de grave. Legea a expirat la 1 februarie, dar mai mulţi combatanţi ceceni s-au predat armatei federale la începutul lunii februarie, după cum susţine Moscova. 

*

Organizaţia neguvernamentală Medecins du Monde (MDM), prezentă în Cecenia, a denunţat, la mijlocul săptămânii trecute, la Paris, “crimele de război comise pe scară largă, sistematic şi în mod repetat” de către trupele ruse în republica separatistă. 

Aceste acte de violenţă tind să poată fi calificate drept “crime împotriva umanităţii”, a explicat preşedintele organizaţiei, Jacky Mamou, într-o conferinţă de presă consacrată prezentării unor mărturii. 

Potrivit doctorului Guy Causse, un francez care s-a întors dintr-o misiune de trei săptămâni în zona de conflict, bilanţul războiului actual din Cecenia ar fi şi mai grav decât cel din 1995, soldat cu 60.000 de morţi numai în republica separatistă. Medicul a criticat bombardamentele efectuate asupra unor localităţi din jurul capitalei Groznîi locuite de civili şi şi-a exprimat regretul că nici un ajutor internaţional nu poate ajunge în Cecenia, unde “populaţia e ostatică”. 

Pe de altă parte, organizaţia Human Rights Watch (HWR) a dat publicităţii, miercuri, la Moscova, un raport în care afirmă că forţele ruse au masacrat peste 60 de civili la Groznîi, în data de 5 februarie. HRW se bazează pe mărturiile luate refugiaţilor de la graniţa dintre Cecenia şi Inguşetia. Raportul conţine numele şi vârstele a 62 de persoane masacrate, cea mai tînără victimă fiind un copil de un an. 

Masacrul a avut loc în data de 5 februarie, fiind comis de circa 100 de soldaţi ruşi, în cartierul Aldi, din sudul capitalei. Ruşii au jefuit şi au incendiat casele, cerând locatarilor bani în schimbul vieţii. Ancheta asupra acestor abuzuri a fost împiedicată de faptul că armata s-a străduit să-şi ascundă crimele, adaugă raportul HRW.

*

Preşedintele interimar rus, Vladimir Putin, a afirmat că ar putea lua în considerare posibilitatea începerii de negocieri cu “anumite forţe” din Cecenia, precizând însă că operaţiunea antiteroristă din republica separatistă va fi continuată. “Există forţe cu care putem purta negocieri”, a spus Putin, într-un interviu acordat postului de radio Baltica din Sankt Petersburg. El a adăugat însă că operaţiunea militară din Cecenia trebuie neapărat dusă la bun sfârşit, iar “teroriştii trebuie distruşi”.“În Cecenia există multe probleme - sociale, politice şi religioase, dar Rusia nu şi-a propus niciodată să rezolve problemele politice prin mijloace militare”, a adăugat preşedintele interimar rus, precizând că “există numeroase mijloace de reglementare a problemelor legate de autonomie”. 

 

2. Procesul de pace din Irlanda de Nord 

 

Guvernul britanic a lăsat să se înţeleagă, marţi, că un “act de reconciliere” care ar putea include Armata Republicană Irlandeză (IRA) şi armata britanică, ar putea fi examinat în Ulster, pentru a depăşi impasul legat de dezarmarea miliţiei catolice, care blochează procesul de pace. 

Compromisul avut în vedere ar consta în stabilirea unei “zile a reconcilierii” în provincie, “în care toţi cei care sunt implicaţi în conflict să fie în măsură să marcheze, într-o manieră proprie, încheierea conflictului”, a declarat purtătorul de cuvânt al premierului britanic Tony Blair. “Acest lucru ar putea determina grupările paramilitare să înceapă procesul de renunţare la folosirea armelor”, a adăugat oficialul britanic. Purtătorul de cuvânt nu a exclus posibiliatea ca armata britanică, ce numără în prezent, în Ulster, circa 15.000 de oameni - un efectiv disproporţionat faţă de populaţia de 1,6 milioane de locuitori - să participe la această zi. 

Presa britanică afirmă, de câteva zile, că ideea unei dezarmări a IRA şi a armatei britanice, care să fie făcute mai mult sau mai puţin în paralel, se află în centrul eforturilor vizând scoaterea din impas a procesului de pace. Acesta este “îngheţat” de la 11 februarie a.c., data la care instituţiile politice nord-irlandeze au fost suspendate de Londra, ca urmare a refuzului IRA de a-şi lua angajamentul stabilirii unui calendar al dezarmării. Cu toate acestea, ministrul britanic al Apărării, Geoff Hoon, a exclus în mod categoric, în Camera Comunelor, orice “troc de arme” între armată şi IRA sau orice dezarmare efectuată pe bază de “reciprocitate”, scenariu care ar conveni taberei republicane. Guvernul nu a exclus, totuşi, posibilitatea de a-şi reduce prezenţa în provincie, în cazul unei dezarmări a IRA, trimiţând înapoi în Marea Britanie o parte a soldaţilor şi închizând anumite baze. 

Potrivit presei irlandeze, ideea unei dezarmări paralele a fost avansată într-o recentă propunere a IRA. Totuşi, Londra va trebui să facă faţă obiecţiilor ridicate de armată, care consideră acest compromis mult prea umilitor. Armata a înştiinţat guvernul, afirmă cotidianul “The Times”, că nu va accepta distrugerea unei părţi a armamentului său, în schimbul unui gest similar din partea IRA. 

Pe de altă parte, liderul protestanţilor moderaţi din Ulster, David Trimble, a fost primit, luni după-amiază, la Casa Albă, unde a avut convorbiri cu Samuel Berger, consilierul preşedintelui Bill Clinton pe probleme de securitate naţională, în încercarea relansării procesului de pace din Irlanda de Nord. Înainte de această întrevedere, Trimble declarase că mingea este în tabăra Sinn Fein, aripa politică a IRA, şi că numai începerea dezarmării IRA ar putea debloca procesul de pace.

*

Armata Republicană Irlandeză (IRA) refuză să se dezarmeze în schimbul unei retrageri treptate a trupelor britanice din Irlanda de Nord, a precizat o sursă apropiată organizaţiei paramilitare. Această sursă a declarat, în cadrul unei conferinţe de presă, că speculaţiile apărute în presă pe marginea unui compromis de acest gen, studiat actualmente în încercarea de deblocare a procesului de pace din Ulster, sînt “total nefondate”. IRA a reafirmat că propunerea pe care a prezentat-o în vederea neutralizării arsenalului său înainte de suspendarea guvernului din Ulster, la 11 februarie, “a fost retrasă”. Această propunere, prezentată unei comisii internaţionale privind dezarmarea, punea în legătură neutralizarea arsenalului IRA cu o aplicare integrală a acordului de pace din aprilie 1998. 

Potrivit presei, IRA ar fi precizat că este dispusă să ia în calcul o dezarmare progresivă în paralel cu distrugerea arsenalului militarilor britanici aflaţi în Ulster şi cu retragerea progresivă a armatei Majestăţii Sale. Sursa apropiată IRA a contestat vehement această ipoteză, reafirmând că organizaţia a rupt legăturile cu comisia de dezarmare. Ea a mai precizat că membrii IRA au fost “înfuriaţi” de decizia Londrei de a suspenda instituţiile locale din Ulster.

 

 

3. Recrudescenţa terorismului ETA în Spania 

 

Un lider local al Partidului Socialist şi garda sa de corp au fost ucişi într-un atentat cu maşină-capcană produs la Vitoria (Ţara Bascilor, nordul Spaniei) şi atribuit de poliţie grupării separatiste basce ETA. 

Este vorba despre secretarul general al filialei Partidului Socialist din provincia bască Alava şi deputat local, Fernando Buesa Blanco (53 de ani), a precizat adjunctul secretarului general al filialei PS din Alava, Javier Rojo. Potrivit poliţiei, cealaltă victimă este o poliţistă a cărei identitate nu a fost stablită. 

Acesta este cel de-al doilea atentat atribuit organizaţiei separatiste basce de la încălcarea de către aceasta a armistiţiului, la 3 decembrie 1999. Un alt atentat cu maşină-capcană s-a soldat, la 21 ianuarie 2000, la Madrid, cu uciderea locotenent-colonelului Pedro Antonio Balco Garcia. 

Explozia s-a produs în campusul universitar din Vitoria, capitala regiunii autonome basce, şi la aproximativ 200 de metri de sediul preşedinţiei locale unde, în prezenţa a numeroşi jurnalişti, se desfăşura o reuniune a Guvernului regional. Potrivit poliţiei, deputatul şi garda sa de corp, membru al poliţiei autonome basce, Ertzaintza, se deplasau pe jos atunci cînd a explodat maşina. 

Premierul Jose Maria Aznar şi liderul socialist Joquin Almunia au suspendat imediat reuniunile locale programate în cursul serii în perspectiva alegerilor generale de la 12 mai 2000.

*

Explozibilul utilizat de gruparea paramilitară bască ETA în atentatul cu maşină-capcană comis, marţi, la Vitoria provine dintr-o încărcătură furată în septembrie 1999 din Franţa, a anunţat, miercuri, Ministerul de Interne din Ţara Bascilor. În maşina-capcană au fost plasate 20 de kilograme de dinamită, a căror explozie a provocat moartea secretarului general al filialei din Avala a Partidului Socialist, Fernando Buesa Blanco, şi a gărzii sale de corp. 

Ministerul de Interne din Ţara Bascilor a mai precizat că explozibilul provine dintr-o încărcătură de peste opt tone, furată, în septembrie 1999, din depozitele societăţii Titanite din Plevin (vestul Franţei). Cîteva zeci de kilograme de dinamită provenind din această încărcătură au fost deja descoperite de poliţiştii spanioli şi francezi în cursul unor operaţiuni desfăşurate în ultimele luni împotriva ETA.

*

Premierul spaniol, Jose Maria Aznar, a cerut formularea “unor răspunsuri clare” la ameninţările teroriste. 

Cel puţin 4.000 de persoane au participat, la Vitoria, la o manifestaţie spontană împotriva atentatului în care şi-au pierdut viaţa liderul filialei din Avala a Partidului Socialist basc spaniol, Fernando Buesa Blanco, şi garda sa de corp. 

Într-un comunicat publicat la Madrid, premierul spaniol a criticat “barbaria teroristă”, precizând că populaţia aşteaptă “un răspuns clar, ferm şi fără ambiguitate” din partea liderilor politici. 

“Suntem hotărâţi să nu cedăm în faţa nici în faţa barbariei, nici în faţa terorii sau a şantajului terorist. Am demonstrat acest lucru şi vom continua să-l demonstrăm”, a adăugat Jose Maria Aznar. 

Ministrul spaniol de Interne, Jaime Mayor Oreja, preşedintele Congresului spaniol, Federico Trillo, şi liderii socialişti au participat, de asemenea, la manifestaţia spontană de la Vitoria. O serie de proteste similare au fost programate, miercuri, în mai multe localităţi din Ţara Bascilor şi alte provincii, precum şi la Madrid şi Barcelona. 

Formaţiunile politice şi-au suspendat, marţi seară, reuniunile electorale programate în perspectiva alegerilor de la 12 martie 2000. 

Pe de altă parte, preşedintele guvernului basc, Juan Jose Ibarretxe, a anunţat, marţi seară, ruperea pactului parlamentar încheiat cu separatiştii din cadrul coaliţiei Euskal Herritarrok (EH, aripa politică a ETA). Acest pact fusese suspendat după ce ETA l-a asasinat la Madrid pe locotenent-colonelul Pedro Antonio Blanco, la 21 ianuarie 2000. 

*

Uciderea secretarului general al filialei din Alava a Partidului Socialist, Franco Buesa Blanco, şi a gărzii sale de corp ridică la 772 numărul civililor şi militarilor ucişi de organizaţia separatistă bască ETA de la declanşarea luptei armate, în 1968, potrivit statisticilor Ministerului de Interne. 

Cel puţin jumătate dintre victime (460 de persoane) sînt membri ai forţelor de securitate: garda civilă (194 de persoane), poliţie (141 de persoane), armată (94 de persoane), poliţia locală (22 de persoane), poliţia autonomă bască (9 persoane). 

Atentatul cel mai grav a avut loc la 19 iunie 1987, în centrul comercial Hipercor din Barcelona , când 21 de persoane au fost ucise şi 45 rănite în urma exploziei unei maşini-capcană. În perioada 18 septembrie 1998 - 3 decembrie 1999, ETA şi-a suspendat activitatea în virtutea unui armistiţiu. 

Primul atentat al ETA a avut loc la 7 iunie 1968, cînd gardianul Jose Pardines a fost împuşcat, în apropiere de Villabona (Ţara Bascilor), în timp ce atentatul cel mai spectaculos a avut loc la 20 decembrie 1973, la Madrid, când maşina la bordul căreia se afla fostul dictator Francisco Franco a fost proiectată la mai mulţi metri înălţime de explozia unei bombe. 

De asemenea, 29 de oameni politici au fost ucişi, dintre care şase membri ai Partidului Popular, aflat la putere. Printre victime figurează şi consilierul local din Ermua, Miguel Angel Blanco, răpit şi executat la 12 iulie 1997. Alte atentate sângeroase au avut loc la 13 septembrie 1974, când 12 civili au fost ucişi de deflagraţia unei bombe plasate în cafeneua Rolando din Madrid. La 14 iulie 1986, 12 gardieni au fost ucişi de explozia unei maşini-capcană la Madrid, iar la 11 decembrie 1987, 11 persoane au fost ucise într-un atentat similar, în apropierea unei cazărmi a Gărzii Civile din Saragosa. 

Din 1970, organizaţia a organizat 46 de răpiri, cinci dintre ostatici fiind ucişi de ETA, iar şase eliberaţi în schimbul unei răscumpărări. De asemenea, ETA a ratat două atentate, în 1995, unul împotriva actualului premier conservator, Jose Maria Aznar, la Madrid, şi altul împotriva regelui Juan Carlos, la Palma de Majorca. Pe de altă parte, potrivit unor surse naţionaliste, ETA a pierdut 188 de membri de la începutul conflictului şi până în prezent. 

 

4. Tensiuni între China şi S.U.A. în problema Taiwan-ului

 

China a respins avertismentele lansate de Washington în urma publicării “Cărţii albe” privind Taiwanul, acuzând Casa Albă de “amestec grosolan” în treburile sale interne. “Ţinem să ne exprimăm adânca nemulţumire şi ferma noastră opoziţie faţă de această ingerinţă grosolană în treburile interne ale Chinei”, a declarat purtătorul de cuvînt al Ministerului chinez al Afacerilor Externe, Zhu Bangzao, în cadrul unei conferinţe de presă. “Toată lumea ştie că problema Taiwanului este o chestiune internă a Chinei şi nici o ţară străină nu are deptul să intervină”, a adăugat el. 

Casa Albă a avertizat autorităţile chineze încă de marţi, în urma publicării în ajun a “Cărţii albe”, în care Beijingul a ameninţat pentru prima oară că va recurge la forţă dacă autorităţile de pe insulă vor continua să respingă la nesfîrşit oferta sa de reunificare “paşnică”. “Cartea albă” a fost interpretată ca o înăsprire a politicii Chinei faţă de insulă, considerată de Beijing o provincie rebelă. 

“Noi privim cu mare îngrijorare orice ameninţare lansată la adresa Taiwanului”, a declarat, marţi, purtătorul de cuvînt al Casei Albe, Joe Lockhart, lansând autorităţilor de la Beijing şi Taipei chemarea de a-şi rezolva diferendele pe calea “dialogului paşnic”. Purtătorul de cuvînt al Departamentului de Stat, James Rubin, a reiterat, miercuri, îngrijorarea autorităţilor americane, afirmând că este imposibil să nu se ţină cont de această “nouă ameninţare cu recurgerea la forţă”. 

*

Statele Unite ale Americii urmăresc cu deosebită îngrijorare ameninţările Chinei la adresa Taiwanului, dar nu pregătesc pentru moment deplasarea unor nave în regiune, cum au făcut în 1996. 

“Considerăm extrem de îngrijorătoare ameninţările chineze la adresa Taiwanului”, a declarat purtătorul de cuvînt al Casei Albe, Joe Lockahrt, chemând China şi Taiwanul să îşi rezolve conflictul printr-un “dialog paşnic”. 

Purtătorul de cuvânt prezidenţial a reamintit de reacţia promptă a SUA la tensiunea foarte ridicată care a existat vreme de câteva săptămîni în relaţiile dintre Beijing şi Taiwan, în 1996. “Acest fapt trebuie să fie un indicator al modului în care ne situăm faţă de această problemă”, a adăugat Lockhart. 

SUA a deplasat atunci două nave de război în strâmtoarea Taiwanului, după ce, în timpul campaniei electorale prezidenţiale, China a lansat o serie de tiruri cu rachete în zonă, pentru intimidarea alegătorilor din insulă, tentaţi de ideea unei independenţe, în timpul campaniei pentru alegerile prezidenţiale. 

“Respingem recurgerea la forţă sau la ameninţarea cu forţa ca mijloc de rezolvare a problemei din Taiwan”, a declarat, la rîndul său, purtătorul de cuvînt al Departamentului de Stat, James Rubin. Ambadadorul chinez în Statele Unite, Li Zhaoxing, a fost chemat la Departamentul de Stat, pentru consultări. 

Pentagonul a anunţat că nu se pune, deocamdată, problema deplasării de nave în regiune. Purtătorul de cuvînt al Pentagonului, Kenneth Bacon, a mai adăugat că Republica Chineză nu este în măsură să ameninţe cu invadarea Taiwanului. 

Această bruscă amplificare a tensiunilor din zonă intervine cu mai puţin de o lună înaintea alegerilor prezidenţiale din Taiwan, o insulă considerată de către autorităţile chineze ca fiind o provincie “rebelă”. China susţine revenirea Taiwanului sub autoritatea sa.

*

Comandantul forţelor armate americane din Pacific, amiralul Dennis Blair, a sosit, duminică la Beijing, în urma amplificării tensiunilor dintre China şi Taiwan. Potrivit unor surse americane, amiralul urmează să aibă o serie de întrevederi, luni, marţi şi miercuri, cu unii “înalţi responsabili” chinezi, fără a fi cunoscute temele de discuţie, nici numele interlocutorilor de la Beijing. 

În urmă cu o săptămînă, autorităţile chineze au precizat, într-o Carte Albă, că intenţionează să ia în calcul recurgerea la forţă dacă autorităţile de la Taipei vor continua să respingă propunerile privind o reunificare “paşnică”. Potrivit unor medii diplomatice americane, vizita amiralului Blair ar trebui să permită evitarea unei situaţii de genul celei provocate în preajma alegerilor prezidenţiale din Taiwan, în 1996, când armata americană şi-a amplasat un dispozitiv militar în strâmtoarea Taiwan. 

Un diplomat american, care a solicitat anonimatul, a precizat că Washingtonul nu ar fi fost informat anterior de către Beijing în legătură cu documentul amintit, în ciuda vizitei numărului doi al diplomaţiei americane, Strobe Talbott, în China, la jumătatea lunii februarie. Cu această ocazie, Talbott a exprimat preocuparea SUA faţă de orientarea unor rachete chineze spre Taiwan. 

Pentagonul a precizat, marţi, că nu intenţionează să instaleze un dispozitiv militar în strîmtoare, dar şi-a exprimat dezacordul faţă de orice tentativă chineză de folosire a ameninţărilor la adresa Taipeiului.

 

7. Vizita suveranului pontif în Egipt

 

Papa Ioan Paul al II-lea a lansat, la sosirea sa în Egipt, un apel la pace şi împotriva fanatismului religios, în condiţiile în care procesul de pace dintre arabi şi israelieni traversează un nou moment de criză. 

Suveranul Pontif a sosit în capitala celei mai mari ţări arabe, într-o vizită istorică de trei zile, declarând că “se va ruga stăruitor în favoarea păcii şi a armoniei între religii”, sîmbătă, în timpul momentului culminant al sejurului său în Egipt - vizita la Sinai. 

“A face rău, a promova violenţa şi înfruntările în numele religiei este o contradicţie teribilă şi o mare jignire adusă lui Dumnezeu”, a afirmat Papa Ioan Paul al II-lea în discursul rostit pe aeroport, în prezenţa preşedintelui egiptean Hosni Mubarak. Începându-şi şi terminându-şi discursul prin salutul musulman “As-Salam alaikom” (“Pacea fie cu voi”), Papa a condamnat “numeroasele exemple de abuzuri venite din partea religiei pe care istoria trecută şi prezentă le oferă”. 

Papa a subliniat “angajamentul binecunoscut” al preşedintelui Mubarak în favoarea păcii în Orientul Mijlociu. “Aţi avut un rol important pentru a face să avanseze procesul de pace în regiune. Toţi oamenii rezonabili apreciază eforturile depuse până în prezent şi speră că bunăvoinţa şi dreptatea vor face ca în sfârşit popoarele din această regiune unică a lumii să-şi poată vedea drepturile respectate şi aspiraţiile legitime satisfăcute”, a adăugat Suveranul Pontif. 

La rândul său, în discursul rostit la întîmpinarea Papei, preşedintele Hosni Mubarak l-a salutat pe “omul curajului, al înţelepciunii şi toleranţiei, a cărui contribuţie la cauzele umanitare, în această epocă a tulburărilor şi insecurităţii, este admirată de toţi”. “Împărtăşim alături de dumneavoastră marea speranţă într-un viitor mai bun, care va aduce cu sine o eră a păcii şi a dragostei”, a adăugat şeful statului egiptean, adresându-se înaltului oaspete. Mubarak a cerut Suveranului Pontif să unească eforturile musumanilor şi creştinilor, pentru a combate “fanatimsul, prejudecăţile şi ura”. 

Papa Ioan Paul al II-lea a avut o serie de întrevederi cu reprezentanţii principalelor confesiuni din Egipt: şeicul Mohamed Sayed Tantaui, cea mai înaltă autoritate a islamismului sunnit, şi cu Papa Şenuda al III-lea, liderul copţilor ortodocşi (creştini din Orient). 

De asemenea, Papa a oficiat o slujbă religioasă la Nasr City Stadium, fiind secondat de 11 prelaţi, apoi a luat masa împreună cu patriarhii şi cei 15 episcopi catolici din Egipt. Programul vizitei a mai cuprins o reuniune ecumenică, la catedrala Notre-Dame din Egipt, unde Papa s-a adresat adepţilor confesiunilor creştine altele decât catolice, loc unde s-au rostit rugăciuni în arabă şi coptă. El a efectuat un pelerinaj la mănăstirea Sfânta Ecaterina din Sinai şi a oficiat o liturghie în grădină măslinilor, lîngă Muntele Horeb, supranumit şi Muntele celor Zece Porunci, unde, potrivit tradiţiei biblice, Dumnezeu i s-a arătat lui Moise. 

După acest pelerinaj, Papa Ioan Paul al II-lea îşi va continua turneul la locurile sfinte ale creştinismului, intitulat “Ioan Paul al II-lea la Muntele Sinai”, vizitând Iordania, Israelul şi teritoriile palestiniene. Potrivit postului Radio Vatican, vizita în Egipt este cea de-a cincea efectuată de Papă în lumea arabă, după cea din Maroc (1985), Sudan (1993), Tunisia (1996) şi Liban (1997). El a mai vizitat Egiptul, în 1963, în calitate de arhiepiscop al Cracoviei. 

*

Papa Ioan Paul al II-lea a vizitat, în ultima zi a şederii sale în Egipt, mănăstirea Sfânta Ecaterina din Sinai. Papa a fost întâmpinat la sosirea sa la această mănăstire de rit grec-ortodox de arhiepiscopul Damianos, care conduce acest lăcaş. 

După vizitarea bisericii, unde se găsesc moaştele Sfintei Ecaterina, şi întâlnirea cu cei 23 de călugări ai mănăstirii, Papa a oficiat o liturghie în Grădina măslinilor. 

În grădina măslinilor s-au aflat în jur de 500 de credincioşi, lângă un tablou care îl înfăţişa pe Papă, unii dintre turişti denunţând măsurile de securitate care le-au perturbat voiajul. 

Câţiva pelerini aparţinând Bisericii Catolice Orientale purtau banderole pe care era scris în limba italiană: “cu tine, Petru, pentru noua evanghelizare”. Se aflau acolo numeroşi tineri dotaţi cu drapele, chitare şi caschete în culorile galben-alb, culorile Vaticanului. 

Khairiya Henaui şi fiica sa, Mary, copţi ortodocşi, au venit din Zagazig (la est de Cairo) pentru a “primi binecuvântarea” papei: “Papa a venit să spună că nu există persecuţii în Egipt şi că nu există diferenţe între ortodocşi şi catolici. Rugăciunea pe care a rostit-o la Cairo alături de preoţi aparţinând diferitelor culturi religioase este cel mai bun răspuns oferit celor care ne acuză că întreţinem diferenţele între comunităţi”, au afirmat aceştia, făcând referire la incidentele dintre musulmani şi copţi (creştinii din Orient), care s-au soldat cu moartea a 22 de persoane, la începutul lunii ianuarie, la Al Kocheh. 

Pentru călugăriţa sudaneză Marie George, această vizită reprezintă “un important sprijin moral pentru refugiaţii sudanezi, în suferinţa lor”. 

Nu tot atît de “diplomatic” a fost tonul Arhiepiscopul grec ortodox Damianos, stareţul mănăstirii Sfânta Ecaterina, care l-a primit pe Papă, sâmbătă, şi care a chemat Biserica Catolică să se întoarcă la “credinţa adevărată”. “Papa nu este decît conducătorul câtorva milioane de creştini, dar el vrea să sugereze ideea că este liderul tuturor”, a declarat Damianos, suspectând pe Papă de tentative de “globalizare”. 

Stareţul Damianos a condamnat, de asemenea, orice formă de prozelitism, de asuprire şi de prejudecată ca obstacole în calea unităţii creştine, în cuvântul său rostit în prezenţa Papei în afara incintei mănăstirii. Unul dintre călugări s-a revoltat, chiar, în momentul în care Papa a sărutat moaştele din biserica ortodoxă, printre care şi cele ale Sfintei Ecaterina, afirmînd că aceasta este “o insultă pentru Sfântă”, întrucât Biserica Catolică nu a recunoscut niciodată pe Sfânta Ecaterina. Un alt călugăr a declarat: “Nu avem încredere în catolici, deoarece fac prozelitism”. Papa Ioan Paul al II-lea s-a angajat că va evita orice prozelitism şi a făcut un apel la ceilalţi reprezentanţi ai Bisericilor creştine să-l ajute să reformeze papalitatea catolică, fără a preciza ce schimbări are în vedere. 

Arhiepiscopul Damianos a declarat Papei: “Sperăm ca personalitatea dumneavoastră puternică va putea contribui la unitatea Bisericilor”. 

Vizita Papei Ioan Paul II la Muntele Sinai este doar prima etapă a unui pelerinaj pe care intenţionează să-l întreprindă pe parcursul anului 2000 în Ţara Sfîntă şi a constituit punctul culminant al şederii său în Egipt.

 

6. Reacţiile extremei drepte austriece la ameninţările UE

 

Liderul extremei-drepte austriece, Joerg Haider, a ameninţat că va da în judecată Uniunea Europeană, dacă va continua să izoleze Austria pe scena europeană în dorinţa de a protesta astfel faţă de ajungerea la putere a partidului său. 

Posibilitatea punerii în practică a aceastei ameninţări a fost îndepărtată imediat de către conservatori - aliaţii extremei-drepte în cadrul guvernului de coaliţie de la Viena, care a depus jurămîntul la 4 februarie a.c. 

“Atunci cînd te angajezi într-o manieră contractuală să respecţi anumite reguli ale jocului în cadrul comunităţii, mă aştept să respecţi acest angajament. Cînd 15 ţări se angajează să se aşeze în jurul aceleiaşi mese pentru a lua decizii, sînt invitaţi toţi cei 15, inclusiv Austria”, a declarat Joerg Haider pentru revista elveţiană “Facts”. 

Întrebat ce se va întîmpla dacă Europa va refuza să acţioneze în această manieră, Haider a răspuns: “Atunci, va exista o acţiune în justiţie în faţa Curţii Europene de Justiţie. Există o procedură juridică. Cei 14 vor fi condamnaţi, pentru că nu îmi pot imagina că o astfel de încălcare a tratatului nu va fi sancţionată”. 

Secretarul general al partidului conservator, Maria Rauch-Kallat, a respins însă imediat această ameninţare. “Suntem o forţă pe care se poate conta, care nu ameninţă, ci convinge”, a afirmat Rauch-Kallat, citată de agenţia austriacă APA. 

Partenerii europeni ai Austriei au decis să-şi suspende relaţiile bilaterale oficiale cu Viena, după formarea noului guvern de la Viena, în care a intrat extremă-dreaptă condusă de Joerg Haider.

*

Aproximativ 4.000 de persoane au manifestat, la sfârşitul săptămânii trecute, la Viena pentru a protesta faţă de prezenţa în guvernul de coaliţie austriac a formaţiunii lui Joerg Haider, Partidul Libertăţii, considerat de extrema-dreaptă.

Manifestanţii şi-au început marşul de protest în centrul oraşului, în Helden Platz, în apropierea sediului guvernului, strigând sloganuri anti-Haider. Pe banderole se putea citi: “Vom mărşălui până când veţi pleca”.

Acesta este al doilea week-end de proteste anti-Haider la Viena. La sfârşitul săptămânii trecute peste 100.000 de persoane au manifestat în capitala austriacă.

 

 

7. Incidente în Cisiordania cu prilejul vizitei premierului francez

Lionel Jospin

 

Vizita premierului francez Lionel Jospin în Cisiordania nu a debutat şi nici nu s-a încheiat sub bune auspicii. Premierul francez a fost atacat, sâmbătă, cu pietre, de manifestanţii palestinieni. Incidentul s-a produs în momentul în care Jospin încerca să părăsească clădirea Universităţii din Bir-Zeit, din Cisiordania, unde a ţinut un discurs în faţa studenţilor. O ploaie de pietre şi de bucăţi de pământ s-a abătut asupra premierului francez, în timp ce persoanele din anturajul său încercau să-l protejeze. Jospin a fost împins în maşina pe care manifestanţii au continuat să o atace cu pietre, provocându-i importante deteriorări. 

La sosirea sa la Universitate, şeful guvernului francez a fost huiduit de către studenţi. “De la Bir-Zeit la Beirut, un popor unit care nu moare”, au scandat zeci de tineri manifestanţi. Mulţi dintre ei purtau pancarte pe care erau înscrise mesaje ostile şefului guvernului francez: “Nu sîntem terorişti, domnule prim-ministru”, “Rezistenţa libaneză nu este formată din terorişti. Adevăraţii terorişti sînt cei care ucid copiii lor şi pe ai noştri în fiecare zi”. 

În intervenţia sa în faţa studenţilor, Jospin, căutând să pună capăt polemicii provocate de discursul său cu privire la Liban, a afirmat că politica sa în privinţa acestui subiect este “în conformitate cu marile principii după care se conduc acţiunile Franţei”. “Franţa condamnă prezenţa trupelor israeliene în Liban şi ocuparea Libanului de sud de către Israel”, a afirmat el în amfiteatrul Universităţii palestiniene. 

Jospin a calificat drept “teroriste” atacurile lansate împotriva Israelului de Hezbollahul libanez. Declaraţiile sale au provocat un val de proteste, mai ales în Liban, preşedintele francez, Jacques Chirac, cerându-i premierului să “îl contacteze” imediat după întoarcerea sa în Franţa.

*

Reacţiile au fost prompte. Guvernul sirian s-a declarat “profund mirat şi nemulţumit” de declaraţiile premierului francez Lionel Jospin care a calificat drept acţiuni “teroriste” operaţiunile Hezbollahului libanez împotriva trupelor israeliene care ocupă sudul Libanului.

Potrivit agenţiei oficiale de presă SANA, ministrul-adjunct de externe al Siriei, d-na Siba Nasser, a făcut cunoscută poziţia ţării sale ambasadorului Franţei la Damasc, Charles-Henri D'Aragon, care a fost convocat în cursul zilei la sediul Ministerului sirian de externe. D-na Nasser a estimat că declaraţiile premierului Jospin sunt “părtinitoare şi încurajează Israelul în continuarea atacurilor sale” în Liban, şi că “încalcă acordurile din aprilie 1996” privind încetarea focului în sudul Libanului.

Diplomatul sirian a reamintit că Franţa şi SUA coprezidează comitetul pentru supravegherea încetării focului în sudul Libanului şi că declaraţiile dlui Jospin “sunt în contradicţie cu poziţiile oficiale ale Franţei şi cu spiritul de prietenie ce caracterizează relaţiile francezo-arabe”.

Preşedintele Autorităţii Naţionale Palestiniene, Yasser Arafat, a susţinut dreptul poporului libanez de a-şi apăra teritoriul, exprimându-se în cadrul unei conferinţe de presă comune cu premierul francez Lionel Jospin, sâmbătă, la Gaza.

Referindu-se la procesul de pace în Orientul Mijlociu, Yasser Arafat a spus: “Astăzi spunem da aspectului libanez al procesului de pace, da aspectului sirian al procesului de pace şi da aspectului palestinian al procesului de pace, în scopul instaurării unei păci juste şi durabile”. “Apreciem poziţia franceză în favoarea relansării procesului de pace sub toate aspectele”, a adăugat liderul palestinian.

La rândul său, premierul Jospin, considerând aspectul palestinian al procesului de pace ca fiind “esenţial”, şi-a exprimat dorinţa reluării lui cât mai repede posibil.

Preşedintele Franţei, Jacques Chirac, s-a declarat “şocat de incidentele regretabile ce au avut loc la Universitatea Bir Zeit” din Cisiordania, unde premierul francez Lionel Jospin a fost atacat cu pietre de către manifestanţi palestinieni. 

La încheierea unei întrevederi de o oră, care a avut loc în Gaza, între preşedintele Autorităţii Naţionale Palestiniene, Yasser Arafat, şi premierul Jospin, liderul palestinian a prezentat scuze oficialului francez, în cadrul unei conferinţe de presă, în legătură cu cele întâmplate la Universitatea Bir-Zeit din Cisiordania.

*

Diplomaţia franceză a primit o grea lovitură, sâmbătă, ca urmare a vizitei premierului francez, Lionel Jospin, în teritoriile palestiniene, vizită presărată cu incidente şi încheiată cu un fiasco. 

Din cauza a unei declaraţii făcute joi, la sosirea sa în Israel, în care a calificat drept “teroriste” atacurile Hezbollahului asupra forţelor israeliene din sudul Libanului, premierul francez s-a confruntat pe durata vizitei sale în teritoriile palestiniene cu un puternic val de ostilitate din partea arabilor, mergând până la atacarea sa cu pietre de către manifestanţi. 

Afirmaţia făcută de premierul francez coincidea cu poziţia Israelului, semnificând astfel, o raliere de facto a celor două ţări, în detrimentul arabilor, fapt fără precedent în politica Franţei faţă de Orientul Apropiat. 

Jospin a încercat să redreseze situaţia, vorbind ulterior de “acte de război” în loc de “acte de terorism”, dar ceea ce fuseses spus a rămas consemnat, iar în cursul zilei de sâmbătă, la ieşirea din Universitatea Bir Zeit, el şi suita oficială care îl însoţea s-au trezit înconjuraţi de o mulţime furioasă de palestinieni care i-a atacat cu pietre şi din mijlocul căreia cu greu a reuşit să scape cu o maşină Mercedes blindată. 

Incidentele au fost posibile datorită unor deficienţe de securitate şi aparentei lipse de prevedere a autorităţilor palestiniene care au asigurat paza delegaţiei franceze. Unica protecţie a delegaţiei s-a limitat la gărzile de corp, circa zece persoane îmbrăcate civil, majoritatea palestinieni, neexistând nici un dispozitiv de securitate poliţienesc pentru a ţine piept mulţimii adunate să-l “întîmpine” pe premierul francez. Singurul oficial palestinian care a însoţit delegaţia franceză la universitatea palestiniană a fost ministrul Cooperării Internaţionale, Nabil Shaath. 

Imaginea care va rămîne de acum înainte în memorie va fi aceea a unui şef al guvernului francez părăsind universitatea palestiniană sub pietrele manifestanţilor. 

Preşedintele Chirac l-a contactat de urgenţă pe premier după întoarcerea sa în Franţa, pentru a-i administra o lecţie de diplomaţie. Chirac i-a amintit premierului, la telefon, “anumite responsabilităţi” pe care Franţa şi le-a asumat în Orientul Apropiat şi care au fost puse în pericol prin declaraţia făcută de Jospin. 

Ca urmare a reacţiilor negative din lumea arabă, Chirac îi ceruse, deja, de vineri seară, premierului, să-l contacteze la întoarcerea în ţară dar, întrucât la sosirea sa la Paris, Jospin a declarat jovial că va amîna discuţia cu preşedintele pînă miercurea viitoare, la întrunirea Consiliului de Miniştri, Chirac s-a hotărît să-l sune el pe şeful guvernului pentru a pune lucrurile la punct. 

În comunicatul de presă emis de Elysée în urma acestei convorbiri telefonice se încearcă o punere în ordine a situaţiei. Comunicatul afirmă că Franţa se bucură în Orientul Apropiat de reputaţia imparţialităţii şi că “a pune în cauză această imparţialitate” ar însemna “afectarea” credibilităţii politicii externe a Franţei şi a “capacităţii sale de a acţiona în favoarea păcii”. Aluzia se referă la rolul Franţei de co-preşedinte, alături de Statele Unite a “grupului de supraveghere" a situaţiei din Libanul de Sud instituit după bombardamentele israeliene din 1996. În acest sens, “şeful statului francez reafirmă constanţa politicii externe a Franţei” şi “echilibrul” implicării le în Orientul apropiat, implicare “care rămâne neschimbată”. 

Unele ţări arabe din regiune au exprimat proteste, în ultimele două zile, faţă de afirmaţia premierului francez. După Liban, vineri, a fost rândul Siriei, sâmbătă, să convoace ambasadorul Franţei la Damasc pentru a-i transmite “nemulţumirile sale”. Iranul, pe care Israelul îl acuză de a se afla în spatele grupării Hezbollah care luptă în Liban, a criticat, de asemenea, declaraţia lui Jospin, în timp ce Egiptul şi-a exprimat speranţa că această declaraţie “nu va fi un semn al schimbării politicii franceze”. Într-un comunicat difuzat, duminică, organizaţia Hezbollah cere premierului francez să-şi prezinte scuze. “Jospin nu este dezirabil în Liban înainte de a-şi cere scuze pentru afrontul pe care l-a adus rezistenţei anti-israeliene şi poporului libanez” se arată în comunicatul organizaţiei şiite integriste. Într-o reacţie anterioară, organizaţia calificase drept “agresive” şi “rasiste” afirmaţiile lui Jospin. 

Pe plan diplomatic, declaraţia lui Jospin ar putea afecta poziţia Franţei în grupul de supraveghere a situaţiei din Libanul de Sud, şi eforturile sale şi ale statelor Unite de a convinge cele trei ţări implicate în grup să respecte armistiţiul din 1996 şi să accepte reluarea lucrărilor acestui organism. 

Totodată, dacă la nivelul cancelariilor diplomatice relaţiile vor fi relativ uşor de restabilit, la nivelul opiniei publice acest lucru s-ar putea dovedi a fi mai greu de realizat. Incidentele survenite în cursul vizitei lui Jospin în teritoriile palestiniene nu sînt primele în care este implicat un demnitar francez, şi preşedintele francez Jacques Chirac fiind bruscat în timpul vizitei sale în partea veche a oraşului Ierusalim, în octombrie 1996. 

Dar, în timp ce Jospin a fost agresat ca urmare a deficienţelor serviciilor de pază şi protecţie palestiniene, Chirac a fost “victima” excesului de zel al bodyguarzilor israelieni, ceea ce l-a făcut un adevărat erou în ochii palestinienilor la acea vreme. 

 

 

8. Abolirea pedepsei cu moartea de către Parlamentul Ucrainei 

 

Parlamentul ucrainean a aprobat abolirea pedepsei cu moartea, în conformitate cu angajamentele asumate în momentul aderării la Consiliul Europei. Dintre cei 269 de deputaţi prezenţi, 229 au votat în favoarea acestei măsuri, alţi 15 opunându-se abolirii pedepsei capitale. 

Documentul, care trebuie semnat de preşedintele Leonid Kucima înainte de a intra în vigoare, prevede modificarea Codului penal civil şi a celui militar, prin înlocuirea pedepsei cu moartea cu închisoarea pe viaţă. Parlamentarii au mai ratificat, tot marţi, şi un protocol privind apărarea drepturilor omului. Înaintea adoptării acestei decizii, Curtea Constituţională declarase deja, la sfîrşitul anului trecut, pedeapsa cu moartea drept neconstituţională. 

Unul dintre cei mai mari ucigaşi în serie cunoscuţi în istorie, ucraineanul Anatoli Onoprienko, condamnat la moarte în aprilie 1999 pentru uciderea a 52 de persoane, dintre care zece copii, va beneficia de noile prevederi legale. 

Problema abolirii pedepsei cu moartea a tensionat relaţiile dintre Kiev şi Consiliul Europei timp de mai mulţi ani. Consiliul Europei a ameninţat, în repetate rânduri, că va suspenda dreptul Ucrainei de a participa la dezbateri în cazul în care această ţară nu va înregistra progrese rapide în ceea ce priveşte reformele democratice. După aderarea la Consiliul Europei, în noiembrie 1995, autorităţile de la Kiev s-au angajat să suspende execuţiile şi să abolească pedeapsa cu moartea în termen de trei ani. În perioada noiembrie 1995 - martie 1997 au mai fost totuşi executate în Ucraina 212 persoane. Tribunalele ucraniene au mai pronunţat sentinţe de condamnare la moarte şi în 1998 (146 de condamnări) şi în 1999 (106 condamnări), dar acestea nu au fost aplicate. 

 

 

 

9. Redeschiderea frontierei dintre Muntenegru şi Albania

 

Armata iugoslavă a intrat într-un nivel superior de alertă în urma acordului semnat de Muntenegru şi Albania în vederea redeschiderii frontierei comune, închisă în martie 1997. 

Potrivit cotidianului pro-guvernamental “Pobieda”, guvernul de la Belgrad a ordonat desfăşurarea unităţilor de artilerie grea şi a militarilor Armatei a 2-a iugoslave, care asigură securitatea în Muntenegru, în apropiere de regiunea de frontieră Bozai. Acelaşi cotidian a mai precizat că “batalionul al şaptelea a primit, săptămâna trecută, armament de calibru mare şi că armata iugoslavă a fost alertată din cauza deciziei de redeschidere a frontierei dintre Muntenegru şi Albania”. 

Un jurnalist al AFP aflat la faţa locului nu a văzut, însă, nici un militar iugoslav, în timp ce surse din cadrul poliţiei au afirmat că unele unităţi militare înarmate au fost văzute în zonă, sîmbătă, instalând garduri din sârmă ghimpată în apropierea şoselei care duce spre Bozai. 

Conform cotidianului, care citează surse militare, patru ofiţeri special antrenaţi vor veni, luni, din Serbia pentru a-i înlocui pe comandanţii unităţilor de poliţie din mai multe localităţi muntenegrene, în timp ce alţi 120 de ofiţeri au sosit în republica iugoslavă pentru a-i înlocui pe ofiţerii consideraţi neloiali faţă de puterea de la Belgrad. De asemenea, alţi 130 de ofiţeri vor sosi în Muntenegru, în curînd, mai precizează sursa citată. 

În iulie 1999, autorităţile muntenegrene au deschis frontiera cu Croaţia fără aprobarea Belgradului, care a trimis armata iugoslavă în această republică, retrăgând-o după o săptămână de tensiuni cu poliţia locală. 

Muntenegru, care împreună cu Serbia formează Republica Federativă Iugoslavia, a ameninţat că va organiza un referendum privind independenţa sa în cazul în care puterea centrală de la Belgrad nu va acorda republicii prerogative egale cu cele ale Serbiei. 

Responsabilii occidentali l-au avertizat deseori pe preşedintele iugoslav Slobodan Miloşevici să nu folosească forţa împotriva regimului reformator şi pro-occidental al preşedintelui muntenegrean Milo Djukanovici.

 

10. Crearea organismului de intervenţie rapidă a UE

 

Comisarul european însărcinat cu relaţiile externe, Chris Patten, a propus, la începutul săptămânii trecute, crearea unui “organism de reacţie rapidă”, cu scopul de a facilita gestionarea crizelor de către UE. 

Acest “organism de reacţie rapidă” trebuie să permită membrilor UE “mobilizarea resurselor lor în câteva ore sau câteva zile, faţă de cîteva săptămîni sau luni”, a declarat Chris Patten, în timpul unei reuniuni a Adunării parlamentare a NATO şi a comisiei parlamentare europene a afacerilor externe, la Bruxelles, privind structura europeană de apărare. 

Chris Patten a mai propus ca Uniunea să stabilească obiective comune cu scopul de a fi capabilă să desfăşoare “în timp util” efectivele de poliţişti şi echipele de genişti şi de mediere a conflictelor. 

Cei cincisprezece au decis, la summitul UE de la Helsinki, în decembrie 1999, să-şi asume noi responsabilităţi în gestionarea militară a eventualelor crize apărute în Europa, care cuprind şi un proiect privind aspectele civile, incert deocamdată. UE va inaugura la 1 martie propriile sale instituţii politico-militare, pentru moment interimare, şi a decis să se doteze, în următorii trei ani, cu o forţă militară de reacţie rapidă formată din 60.000 de militari. 

 

11. Poziţia Londrei faţă de moneda EURO

Reprezentanţi de seamă proeuropeni ai opoziţiei britanice conservatoare au estimat că Marea Britanie riscă să devină izolată în Europa dacă rămâne în afara “zonei euro”. Kenneth Clarke, fost ministru de finanţe, Michael Heseltine, fost adjunct al primului ministru, şi Chris Patten, comisar european şi ex-guvernator al Hong Kongului, se numără printre semnatarii unei scrisori publicate în “The Times” în care se pronunţă în favoarea aderării Marii Britanii la euro.

“Marea Britanie pierde din influenţa sa în cadrul Uniunii Europene deoarece suntem în afara monedei unice. Ministrul de finanţe britanic nu participă la reuniunile omologilor săi din cele 11 ţări membre ale zonei euro care discută decizii economice importante ce afectează implicit mii de companii şi milioane de salariaţi din întreaga Marea Britanie”, se afirmă în scrisoarea respectivă.

Intervenţia celor trei în dezbaterea asupra aderării Londrei la euro - o atitudine contrară liniei oficiale antieuropene a Partidului Conservator - survine la câteva zile după începerea de către liderul conservator William Hague a unui turneu prin ţară pentru a face cunoscut mesajul său conform căruia Marea Britanie trebuie să menţină lira sterlină.

Publicarea scrisorii are loc la iniţiativa unui grup de presiune “Marea Britanie în Europa”, ce reuneşte protagonişti ai întregii scene politice britanice şi care intenţionează să lanseze o nouă campanie proeuropeană, estimând că circa trei milioane de locuri de muncă din Marea Britanie depind de accesul pe piaţa unică europeană.

Conservatorii britanici proeuropeni au avertizat că “există perspectiva reală ca Marea Britanie să se afle dată la o parte în cazul deciziei de a nu adera la moneda europenă, chiar dacă condiţiile economice permit aceasta”.

Tabăra antieuropeană a câştigat teren în ultimele luni în Marea Britanie. Un recent sondaj al BBC indica faptul că 34 % dintre cei chestionaţi sprijină ideea unei retrageri a Marii Britanii din Uniunea Europeană. Guvernul laburist al premierului Tony Blair a exclus orice eventuală aderare la euro înaintea viitoarei legislaturi, respectiv cel mai târziu la jumătatea lui 2002. El este în favoarea aderării la euro când condiţiile economice o vor permite şi în urma organizării unui referendum pe această temă.

